潘歙州怪予遂行與黄君同路黄先游浙矣依韻酬寄
作者：梅堯臣
朝代：宋

paragraphs: 未識潘岳貌，已知潘岳名。
去年改藩屏，暫此解佩纓。
一見意已合，談笑僕屢更。
豈唯文學富，況亦論事精。
溪邊昔欲罷，屑屑秋雨零。
於今又聞蟬，重起悲凉情。
作詩遠見招，值我將西行。
譬彼矯翼鳥，革然顧侶鳴。
蒼山不可陟，空入江上舲。
黄君雖云約同泛，明日自訪柳惲汀。
寒儒所向多不成，或西或東車馬驚。
高樓登望酸目睛，欲觀弄濤仍膾鯨。
新安太守空相迎，舉手謝君江水清。